PlayStation Eye

PlayStation Eye (dicap dagang sebagai PLAYSTATION Eye) adalah sebuah peranti kamera digital, seperti kamera web, sebagai aksesori tambahan untuk konsol PlayStation 3. Peranti ini menggunakan keamatan komputer dan penjejak pergerakan yang akan memproses imej yang diambil dari kamera. Keadaan ini membolehkan pemain berinteraksi dengan situasi di dalam permainan video menggunakan pengesanan pergerakan dan warna serta bunyi yang dirakam menerusi mikrofon terbina. Kamera ini merupakan pengganti kepada EyeToy yang digunakan dalam konsol PlayStation 2 yang dilancarkan sekitar tahun 2003. Menurut pereka asal EyeToy, Richard Marks, model EyeToy digunakan bagi mengira kos rekabentuk secara kasar.

PlayStation Eye dilancarkan menerusi pek berkas bersama dengan permainan video The Eye of Judgment di Amerika Syarikat pada 23 Oktober 2007, di Jepun dan Australia pada 25 Oktober 2007 dan di kawasan Eropah pada 26 Oktober 2007. Pengguna juga boleh mendapatkan peranti ini yang dijual secara berasingan di kawasan Amerika Syarikat kawasan Eropah, dan Australia.

Pada tahun 2013, Sony mengumumkan bahawa peranti PlayStation Eye akan digantikan dengan peranti PlayStation Camera yang akan digunakan untuk konsol PlayStation 4.

Komponen

Kamera 

PlayStation Eye berupaya merakam video dengan kadar 60 Hz dengan resolusi 640×480 piksel atau dengan kadar 120 Hz dengan resolusi 320×240 piksel. Ianya empat kali ganda resolusi dan dua kali ganda kadar bingkai berbanding dengan EyeToy, menurut Sony<ref name="Three Speech Q&A">{{cite web |url=http://threespeech.com/blog/?p=394 |title=PlayStation Eye - Q+A' |accessdate=30 April 2007 |date=26 April 2007 |work=Three Speech |publisher=ThreeSpeech.com |doi= |quote= }}</ref>. Kadar bingkai yang lebih tinggi, sehingga 180 Hz dengan resolusi 320×240 piksel atau 75 Hz dengan resolusi 640×480 piksel boleh dicapai dengan menggunakan aplikasi khas seperti Freetrack atau Linuxtrack.

Kamera Eye berkeupayaan melakukan pengesanan dengan kadar dua kali ganda berbanding EyeToy, di mana Sony bekerjasama dengan pembuat cip mikropemproses pengesan OmniVision Technologies dalam membina cip mikropemproses menggunakan tatasusunan piksel yang lebih besar, yang membolehkan kamera menjejak pergerakan dalam situasi cahaya malap. Sony menyatakan bahawa PlayStation Eye mampu mengeluarkan kualiti video yang munasabah walaupun menggunakan pencahayaan daripada set televisyen.

Kamera ini terdiri daripada dua buah lensa zum berfokus tetap. Pengguna boleh memusingkan laras lensa tersebut sehingga 56 darjah sudut pandangan, sama seperti yang terdapat pada peranti EyeToy, untuk penggunaan dalam aplikasi sosial, atau 75 darjah sudut pandangan untuk sudut pandangan jauh yang biasanya digunakan bagi mewujudkan suasana interaktif dalam permainan video.

PlayStation Eye berupaya untuk menyediakan video ke dalam konsol dalam keadaan nyahmampat atau menggunakan kaedah pemampatan JPEG.

 Mikrofon 

PlayStation Eye menampilkan empat tatasusunan mikrofon terbina, di mana konsol PlayStation 3 akan menggunakan teknologi penjejak suara berbilang arah, pembatalan gema dan penghapusan bunyi latar belakang. Fungsi ini membolehkan peranti ini digunakan dalam keadaan yang bising tanpa menggunakan fon kepala. Kesemua tatasusunan mikrofon ini memproses bunyi 16-bit pada kadar 48 kHz dan kadar signal-hingar sebanyak 90 desibel.

 Penggunaan 

PlayStation Eye digunakan dalam melakukan pengesanan pergerakan serta interaksi dengan pemain semasa bermain permainan video ataupun melakukan aktiviti sosial. Pada awalnya, aplikasi yang digunakan untuk PlayStation Eye memiliki fungsi dan teknik yang sama seperti EyeToy seperti pengesan pergerakan yang ringkas atau pengesan warna. Walau bagaimanapun, dengan pengenalan aksesori PlayStation Move dalam acara Electronic Entertainment Expo 2009, Sony mempromosikan beberapa teknologi lain yang terdapat dalam PlayStation Eye ini.

Antara teknologi yang disebutkan termasuklah Vision Library, yang berupaya melakukan analisis pengecaman wajah dan penjejak muka, dan PlayStation Voice Recognition (PSVR), pustaka berkaitan pengecaman suara yang akan menyokong sehingga 20 jenis bahasa. Menurut Sony, teknologi pengecaman wajah dapat mengenalpasti bahagian pada wajah seperti mata, mulut, kening mata, hidung dan cermin mata; mampu membaca bentuk mulut, mengesan senyuman, mengenalpasti posisi dan arah wajah pemain serta mampu menganggar umur dan jantina daripada wajah pemain.

 EyeCreate 

Pengguna juga ditawarkan aplikasi EyeCreate secara percuma, iaitu aplikasi berkaitan memanipulasi media yang membolehkan pengguna mendapatkan gambar, video dan klip suara dari cakera keras pada konsol PlayStation 3. EyeCreate'' memiliki ciri-ciri seperti mengambil gambar dalam pilihan yang berbeza, termasuklah gerak henti dan selang masa (). Aplikasi ini juga membolehkan pengguna menyunting media, menyimpan atau berkongsi media ke laman sosial.

Rujukan

Pautan luar 
 Laman PlayStation Eye
 Entri mengenai PlayStation Eye di PlayStation.Blog.US
 Trailer PlayStation Eye yang menampilkan video klip dari permainan video Operation Creature Feature, The Trials of Topoq, dan Aqua Vita

PlayStation
PlayStation 3